Nezmer ad d-nerr tiririt s wudem n tufra sdaxel n lberj asdawan: «Isnasen mačči d ayen i yiɛnan; nekk d agelman n tusna,ur qedceɣ ara ɣef wayen i d-ssutur tmetti». Maca ur cukeɣ ara belli aṭas n yimusnawen n tutlayt n tmaziɣt ḍefren aḥric-agi n tusna deg tezrawinnsen ɣef tmaziɣt acku tamsalt-agi tcud ɣer wuguren d imenɣan i d-ttmagaren yal ass ɣaf tutlayt-nsen.Amusnaw n tmaziɣt aneṣli yewɛer mliḥ fell-as akken ad yilli d amenay si berra acku yettwaḥtem fell-as ad yeqqabel tamsalt n usentel-agi deg tezrawt-is, imi tella d aḥric deg-s, yerna iwulem fell-as. Dɣa lukkan mačči akken-nni ahat ad yesmuzeg kan deg taɛrabt neɣ deg tefrensist neɣ deg teẓri tamatut. Acku akken ad tuɣaleḍ d amusnaw n tmaziɣt, ma yella d amaziɣ i telliḍ, d lexteyar yesɛan anamek, xarṣum di tuttra ɣef tmagit.